b'\n_START_ARTICLE_\nComuna Cepari, Arge\xc8\x99\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen nord-vestul jude\xc8\x9bului, la limita cu jude\xc8\x9bul V\xc3\xa2lcea, pe malurile Topologului. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ678A, care o leag\xc4\x83 spre nord de \xc8\x98uici \xc8\x99i spre sud de Tigveni (unde \xc3\xaencepe o por\xc8\x9biune comun\xc4\x83 cu DN73C), Ciofr\xc3\xa2ngeni (unde se ramific\xc4\x83 din nou), Poienarii de Arge\xc8\x99, Mor\xc4\x83re\xc8\x99ti (unde se intersecteaz\xc4\x83 cu DN7), apoi \xc3\xaen jude\xc8\x9bul V\xc3\xa2lcea la Milcoiu, Nicolae B\xc4\x83lcescu \xc8\x99i Galicea. Din acest drum, l\xc3\xa2ng\xc4\x83 Ceparii Ungureni se ramific\xc4\x83 \xc8\x99oseaua jude\xc8\x9bean\xc4\x83 DJ703F, care duce spre vest \xc3\xaen jude\xc8\x9bul V\xc3\xa2lcea la Runcu, D\xc4\x83e\xc8\x99ti \xc8\x99i R\xc3\xa2mnicu V\xc3\xa2lcea (unde se termin\xc4\x83 \xc3\xaen DN7).\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Cepari se ridic\xc4\x83 la 2.289 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.485\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,51%). Pentru 2,49% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (97,29%). Pentru 2,49% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna Cepari purta numele de Cepari-B\xc3\xa2rse\xc8\x99ti, f\xc4\x83cea parte din plasa Topologul a jude\xc8\x9bului Arge\xc8\x99 \xc8\x99i era format\xc4\x83 din satele B\xc3\xa2rse\xc8\x99ti, Ceparii P\xc4\x83m\xc3\xa2nteni, Ceparii Ungureni, \xc8\x98endrule\xc8\x99ti, Valea Calului \xc8\x99i Vl\xc4\x83de\xc8\x99ti, cu 1374 de locuitori. \xc3\x8en comun\xc4\x83 existau o \xc8\x99coal\xc4\x83 primar\xc4\x83 rural\xc4\x83 \xc8\x99i patru biserici (la B\xc3\xa2rse\xc8\x99ti, Ceparii P\xc4\x83m\xc3\xa2nteni, Ceparii Ungureni \xc8\x99i Vl\xc4\x83de\xc8\x99ti). La acea vreme, pe teritoriul actual al comunei mai func\xc8\x9biona \xc3\xaen aceea\xc8\x99i plas\xc4\x83 \xc8\x99i comuna Urlue\xc8\x99ti-B\xc4\x83beni, cu 914 locuitori, format\xc4\x83 din satele Cepari-Urlue\xc8\x99ti, Surpa\xc8\x9bi \xc8\x99i Valea Babei, av\xc3\xa2nd o \xc8\x99coal\xc4\x83 mixt\xc4\x83 \xc8\x99i trei biserici (una \xc3\xaen fiecare sat)._NEWLINE_Anuarul Socec din 1925 consemneaz\xc4\x83 comunele \xc3\xaen aceea\xc8\x99i plas\xc4\x83. Comuna Cepari avea 1284 de locuitori \xc3\xaen satele Ceparii P\xc4\x83m\xc3\xa2nteni, Ceparii Ungureni, Valea Calului \xc8\x99i \xc8\x98endrule\xc8\x99ti; comuna Urlue\xc8\x99ti (noul nume al comunei Urlue\xc8\x99ti-B\xc4\x83beni) avea 1223 de locuitori \xc3\xaen satele Urlue\xc8\x99ti, Valea Babei \xc8\x99i Surpa\xc8\x9bi._NEWLINE_\xc3\x8en 1950, comunele au fost transferate raionului Curtea de Arge\xc8\x99 din regiunea Arge\xc8\x99. \xc3\x8en 1968, ele au revenit la jude\xc8\x9bul Arge\xc8\x99, re\xc3\xaenfiin\xc8\x9bat, iar comuna Urlue\xc8\x99ti a fost desfiin\xc8\x9bat\xc4\x83, satele ei trec\xc3\xa2nd la comuna Cepari.\n_START_SECTION_\nMonumente istorice\n_START_PARAGRAPH_\n\xc3\x8en comuna Cepari se afl\xc4\x83 curtea boierilor din Cepari (1752), monument istoric de arhitectur\xc4\x83 de interes na\xc8\x9bional, ansamblu aflat \xc3\xaen satul Ceparii P\xc4\x83m\xc3\xa2nteni \xc8\x99i alc\xc4\x83tuit din ruinele caselor, biserica \xe2\x80\x9e\xc3\x8en\xc4\x83l\xc8\x9barea Domnului\xe2\x80\x9d \xc8\x99i zidul de incint\xc4\x83._NEWLINE_\xc3\x8en rest, alte dou\xc4\x83 obiective din comun\xc4\x83 sunt incluse \xc3\xaen lista monumentelor istorice din jude\xc8\x9bul Arge\xc8\x99 ca monumente de interes local, toate fiind clasificate ca monumente de arhitectur\xc4\x83: ansamblul vilei Minovici (\xc3\xaenceputul secolului al XX-lea) din satul C\xc4\x83rpeni\xc8\x99, ansamblu format din vila propriu-zis\xc4\x83, anexe \xc8\x99i parc; \xc8\x99i biserica \xe2\x80\x9eIntrarea \xc3\xaen Biseric\xc4\x83 a Maicii Domnului\xe2\x80\x9d (1820) din satul Ceparii Ungureni.'